## Pravilnik o načinu uporabe lovačkog oružja i naboja

### NN 68/2006 (19.6.2006.), Pravilnik o načinu uporabe lovačkog oružja i naboja

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1636**

Na temelju članka 66. stavka 8. Zakona o lovstvu (»Narodne novine«, broj
140/05.) ministar poljoprivrede, šumarstva i vodnoga gospodarstva donosi

## PRAVILNIK

### O NAČINU UPORABE LOVAČKOG ORUŽJA I NABOJA

I. OPĆE ODREDBE

Članak 1.

Ovim Pravilnikom propisuje se način uporabe lovačkog oružja i naboja.

Članak 2.

Lovačko oružje u smislu ovoga Pravilnika jest dugačko vatreno oružje – lovačke
puške, i to:
1. Repetirke s užlijebljenim i glatkim cijevima,
2. Prelamače s užlijebljenim i glatkim cijevima i njihove kombinacije,
3. Poluautomatske puške s užlijebljenim i glatkim cijevima ako su tako uređene
da mogu u spremište primiti najviše dva naboja.
4. Cijevni umetak.
Iznimno od odredbe stavka 1. ovoga članka, lovačko je oružje i kratko vatreno
oružje – lovački pištolj odnosno lovački revolver za zadavanje samilosnog hica u
odstrjelu, koji nije manjeg kalibra od 7,62 mm, a naboji mu razvijaju kinetičku
energiju veću od 300 džula.

Članak 3.

Lovački naboj u smislu ovoga Pravilnika, jest cjelovit naboj koji ujedinjuje
čahuru, kapislu, barut, zrno odnosno sačmu.
Zrno iz stavka 1. ovoga članka, mora biti izrađeno tako da se pri udarcu u
divljač odgovarajuće deformira te se najveći dio kinetičke energije odlaže u
tijelu divljači.
Sačma iz stavka 1. ovoga članka mora biti odgovarajuće krupnoće da pri najvećoj
dopuštenoj daljini strijeljanja osigura zadovoljavajuću gustoću posipa i učinak
na divljač.
Uređaji za zatvaranje, čepovi, košuljice i poklopci, sastavni su dijelovi
lovačkog naboja.

Članak 4.

Za odstrjel pojedine vrste divljači dopušteno je upotrebljavati samo lovačko
oružje i naboje u skladu s odredbama ovoga Pravilnika.
Lovoovlaštenik i pravna ili fizička osoba kojoj je povjereno pravo lova (u
daljnjem tekstu: ovlaštenik prava lova) može zahtijevati, prije početka lova, da
se prethodno provjeri preciznost lovačkog oružja s užlijebljenim cijevima i
strjeljačka preciznost lovca.
Osoba odgovorna za lov odredit će strelište ili drugo mjesto u lovištu, gdje će
se obaviti prethodna provjera preciznosti lovačkog oružja i strjeljačke
preciznosti lovca iz stavka 2. ovoga članka.
Iznimno od odredbe stavka 1. ovoga članka, lovačko oružje i naboji mogu se
upotrebljavati pri obavljanju lovočuvarske službe, u skladu s posebnim propisom.

II. NAČIN UPORABE LOVAČKOG ORUŽJA I NABOJA

Članak 5.

Lovačko oružje i naboji mogu se upotrebljavati ako njihova uporaba ne ugrožava
sigurnost ljudi ili imovine.
Lovačko oružje ne smije se nositi bez oružnog lista i isprave o identitetu.
Lovačko oružje ne smije se upotrebljavati izvan lovišta, strelišta ili drugih
mjesta koja su određena za vježbe gađanja.

Članak 6.

Lovačko oružje i naboji upotrebljavaju se u skladu s pravilima lova i lovnom
etikom.
Uporabu lovačkog oružja u odstrjelu pojedine vrste divljači određuje osoba
odgovorna za lov, u skladu s odredbama Zakona o lovstvu i ovoga Pravilnika te
smjernicama lovnogospodarske osnove, programa uzgoja divljači i programa zaštite
divljači.
Dugo lovačko oružje mora se izvan lovišta i strelišta prenositi u odgovarajućim
navlakama ili kovčezima nenapunjeno, a kratko lovačko oružje zaključano u
navlakama ili kovčezima u kojima se ne smije nalaziti streljivo.
Lovačko oružje puni se lovačkim nabojima kod pojedinačnog lova zauzimanjem
mjesta za početak lova, a kod skupnog lova poslije davanja znaka za početak
lova, a na isti način se i prazni.

Članak 7.

Lovci su dužni poštivati pravila uporabe lovačkog oružja i naboja u lovu koje
određuje osoba odgovorna za lov, a u protivnom ne mogu sudjelovati u lovu.

Članak 8.

Lovačko oružje i naboje nije dopušteno upotrebljavati u vrijeme smanjene
vidljivosti uzrokovane klimatskim nepogodama (padaline, magla, vjetar i sl.) te
noću.
Kao noćno vrijeme drži se razdoblje od dva sata nakon zalaska sunca do dva sata
prije izlaska sunca.
Iznimno od odredbe stavka 1. ovoga članka, lovačko oružje i naboje dopušteno je
upotrebljavati noću samo za vrijeme mjesečine, koja omogućava prethodno
motrenje, pri odstrjelu medvjeda, divlje svinje, čaglja, lisice, jazavca, tvora
i kune.

Članak 9.

Kod odstrjela krupne divljači, može se upotrebljavati lovačko oružje s
užlijebljenim cijevima i naboji uz poštivanje propisanih uvjeta, kako slijedi:

|  |  |  |  |
| --- | --- | --- | --- |
| Vrsta divljači | Najmanja dopuštena kinetička energija zrna na 100 m (džula) | Najmanja dopuštena težina zrna  (grama) | Najveća dopuštena daljina strijeljanja   (metara) |
| srna obična i mladunčad ostalih vrsta krupne divljači | 1.000 | 3,24 | 150 |
| muflon, divokoza i jelen aksis | 2.000 | 4,80 | 200 |
| jelen obični, jelen lopatar   i svinja divlja | 2.500 | 8,20 | 150 |
| smeđi medvjed | 3.500 | 11,50 | 100 |

Iznimno od odredbe stavka 1. ovoga članka pri odstrjelu
svinje divlje dopuštena je upotreba kugle iz lovačke puške s glatkim cijevima, a
najveća dopuštena daljina strijeljanja je 40 metara.

Članak 10.

Kod odstrjela sitne divljači sudionici lova mogu upotrebljavati lovačko oružje s
glatkim cijevima i naboje, uz poštivanje propisanih uvjeta, kako slijedi:

|  |  |  |
| --- | --- | --- |
| Vrsta divljači | Dopušten promjer sačme  (milimetara) | Najveća dopuštena daljina strijeljanja   (metara) |
| lisica, čagalj, jazavac | 3,5 – 4,5 | 50 |
| guske divlje, mačka divlja, zec obični | 3,0 – 4,0 | 50 |
| kune, lasica mala, tvor, mun­gos, fazani – gnjetlovi, patke divlje, liska crna, vrana siva | 3,0-3,5 | 40 |
| jarebice, trčka skvržulja, pre­pelice, šljuke, golubovi divlji, vrana gačac, svraka, šojka kreštalica, čavka zlogodnjača, kunić divlji, puh veliki | 1,7 – 3,5 | 35 |

Iznimno od odredbe stavka 1. ovoga članka, lisicu, jazavca,
čaglja, mačku divlju, jazavca, vranu sivu, vranu gačca, svraku i šojku
kreštalicu dopušteno je odstrijeliti i lovačkim oružjem s užlijebljenim cijevima
najmanjeg kalibra 22 LR.

Članak 11.

Na ranjenu divljač dopušteno je strijeljati i s veće udaljenosti od dopuštene.

Članak 12.

Danom stupanja na snagu ovoga Pravilnika prestaje važiti Pravilnik o načinu
uporabe lovačkog oružja i naboja (»Narodne novine«, br. 123/99.).

Članak 13.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/06-01/48
Urbroj: 525-1-06-01
Zagreb, 6. lipnja 2006.

Ministar
**Petar Čobanković**, v. r.

Pravilnik, NN 68/2006-1636
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)